CELEX: 62011CC0287
Language: mt
Date: 2013-02-28 00:00:00
Title: Konklużjonijiet ta' l-Avukat Ġenerali - Mengozzi - 28 ta' Frar 2013. # Il-Kummissjoni Ewropea vs Aalberts Industries NV et.. # Appell - Akkordji - Suq Ewropew - Settur tal-attrezzaturi tar-ram u tal-liga tar-ram - Deċiżjoni tal-Kummissjoni - Konstatazzjoni ta’ ksur tal-Artikolu 101 TFUE - Multi - Ksur uniku, kumpless u kontinwu - Waqfien tal-ksur - Tkomplija tal-ksur minn uħud mill-parteċipanti - Reċidiva. # Kawża C-287/11 P.

KONKLUŻJONIJIET TAL-AVUKAT ĠENERALI
      MENGOZZI
      ppreżentati fit-28 ta’ Frar 2013 (
            1
         )
      
         Kawża C-287/11 P
      
      
         Il-Kummissjoni Ewropea
      
      
         vs
      
      
         Aalberts Industries NV,
      
      
         Comap SA, li qabel kienet Aquatis France SAS,
      
      
         Simplex Armaturen + Fittings GmbH & Co. KG,
      
      “Appell — Akkordji — Suq Ewropew tal-attrezzaturi tar-ram u tal-liga tar-ram — Artikoli 81 KE u 53 tal-Ftehim ŻEE — Iffissar tal-prezzijiet u tal-ammonti ta’ skontijiet u ta’ roħs, implementazzjoni ta’ mekkaniżmi ta’ koordinazzjoni ta’ żidiet fil-prezzijiet, tqassim tal-klijenti u skambju ta’ informazzjoni kummerċjali — Kunċett ta’ impriża — Ksur uniku u kontinwu — Annullament parzjali jew totali tad-deċiżjoni tal-Kummissjoni”
      
         I – Introduzzjoni
      
      
               1.
            
            
               Permezz tal-appell tagħha, il-Kummissjoni Ewropea titlob l-annullament tas-sentenza tal-Qorti Ġenerali tal-Unjoni Ewroepa tal-24 ta’ Marzu 2011, Aalberts Industries et vs Il-Kummissjoni (
                     2
                  ) (iktar ’il quddiem is-“sentenza appellata”), li fiha din tal-aħħar annullat l-Artikoli 1 u 2(a) u (b)(2) tad-Deċiżjoni tal-Kummissjoni C (2006) 4180, tal-20 ta’ Settembru 2006, dwar proċedura skont l-Artikolu 81 [KE] u l-Artikolu 53 tal-Ftehim ŻEE (Każ COMP/F-1/38.121 – Attrezzaturi) (
                     3
                  ) (iktar ’il quddiem id-“deċiżjoni kkontestata”), sa fejn din id-deċiżjoni kkonstatat il-parteċipazzjoni ta’ Aalberts Industries NV (iktar ’il quddiem “Aalberts”) u tas-sussidjarji tagħha Aquatis France SAS (iktar ’il quddiem “Aquatis”) u Simplex Armaturen + Fittings GmbH & Co. KG (iktar ’il quddiem “Simplex”) f’akkordju matul il-perijodu mill-25 ta’ Ġunju 2003 sal-1 ta’ April 2004 u imponiet fuq Aalberts multa li tlaħħaq EUR 100.80 miljun, li EUR 55.15 miljun minnhom kellhom jitħallsu flimkien u in solidum ma’ kull waħda mis-sussidjarji tagħha, kif ukoll, fir-rigward ta’ dawn tal-aħħar, ammont addizzjonali, flimkien u in solidum bejniethom, ta’ EUR 2.04 miljun.
            
         
               2.
            
            
               Dan l-akkordju – li fir-rigward tiegħu l-Kummissjoni kkunsidrat li Aquatis u Simplex kienu diġà pparteċipaw matul il-perijodu mill-31 ta’ Jannar 1991 sat-22 ta’ Marzu 2001 qabel it-trasferiment tagħhom lil Aalberts fl-2002 – (
                     4
                  ) ġie meqjus mill-Kummissjoni bħala ksur uniku, kumpless u kontinwu, li ħa l-forma ta’ grupp ta’ ftehim antikompetittivi u ta’ prattiċi miftiehma fis-suq tal-attrezzaturi tar-ram u tal-liga tar-ram, li kienu jikkonsistu fl-iffissar tal-prezzijiet, fl-implementazzjoni ta’ mekkaniżmi ta’ applikazzjoni ta’ żidiet fil-prezzijiet, fit-tqassim tas-swieq nazzjonali kif ukoll fil-parteċipazzjoni f’laqgħat regolari u fiż-żamma ta’ kuntatti li kienu jiffaċilitaw il-ksur.
            
         
               3.
            
            
               Insostenn tar-rikors tagħhom quddiem il-Qorti Ġenerali, Aalberts u s-sussidjarji tagħha kienu ressqu ħames motivi, li minnhom l-ewwel tlieta kienu bbażati, rispettivament, fuq l-illegalità tal-imputazzjoni tar-responsabbiltà għall-ksur fil-konfront tal-kumpannija parent, in-nuqqas ta’ ksur tal-Artikolu 81 KE u n-nuqqas ta’ parteċipazzjoni fil-ksur uniku, kumpless u kontinwu msemmi fl-Artikolu 1 tad-deċiżjoni kkontestata.
            
         
               4.
            
            
               Fis-sentenza tagħha, il-Qorti Ġenerali laqgħet it-tieni u t-tielet motivi, mingħajr ma ddeċidiet fuq il-motivi l-oħra ppreżentati quddiemha (
                     5
                  ).
            
         
               5.
            
            
               Essenzjalment, il-Qorti Ġenerali ddeċidiet, l-ewwel nett, fil-kuntest tal-eżami tat-tieni motiv, li l-Kummissjoni ma kinitx ipprovat suffiċjentement skont il-liġi n-natura antikompetittiva taż-żewġ avvenimenti mressqa kontra Simplex fid-deċiżjoni kkontestata (
                     6
                  ). It-tieni nett, filwaqt li eżaminat it-tielet aggravju biss fir-rigward ta’ Aquatis, il-Qorti Ġenerali kkunsidrat li għalkemm din il-kumpannija kienet ipparteċipat, matul il-perijodu kkontestat, f’wieħed mill-aspetti tal-ksur uniku, kumpless u kontinwu, il-Kummissjoni ma kinitx stabbilixxiet li Aquatis kellha għarfien tal-fatt li, permezz tal-aġir tagħha, hija kienet ipparteċipat f’akkordju magħmul minn diversi aspetti li kellhom għan komuni, u lanqas fl-akkordju li fih din kienet diġà pparteċipat qabel Marzu 2001 u li kien kompla (
                     7
                  ). Għalhekk, il-Qorti Ġenerali annullat l-Artikolu 1 tad-deċiżjoni kkontestata u l-multa imposta fuq Aalberts u s-sussidjarji tagħha fit-totalità tagħha, kif ukoll l-ammont addizzjonali ta’ EUR 2.04 miljun li kien impost biss fuq dawn tal-aħħar, minħabba żball fil-kalkolu tal-imsemmi ammont (
                     8
                  ).
            
         
               6.
            
            
               Kien fil-konfront ta’ dawn il-kunsiderazzjonijiet kollha li, fis-7 ta’ Ġunju 2011, il-Kummissjoni ppreżentat l-appell preżenti.
            
         
               7.
            
            
               Min-naħa tagħhom, filwaqt li jipproponu li l-appell għandu jiġi miċħud, Aalberts u s-sussidjarji tagħha ppreżentaw appell inċidentali fl-ipoteżi li l-Qorti tal-Ġustizzja tilqa’ kompletament jew parzjalment l-appell prinċipali, u li permezz tiegħu dawn jistiednu lil din il-qorti li tiċċensura s-sentenza appellata sa fejn din ikkonstatat l-eżistenza ta’ ksur uniku, kumpless u kontinwu li allegatament seħħ wara l-ispezzjonijiet tal-Kummissjoni ta’ Marzu 2001, kif ukoll li tannulla d-deċiżjoni kkontestata sa fejn din tikkonċernahom u/jew li tnaqqas b’mod sinjifikanti l-ammont tal-multa li ġiet imposta fuqhom.
            
         
               8.
            
            
               Il-partijiet fil-proċeduri preżenti nstemgħu fit-trattazzjoni tagħhom fis-seduta li saret fis-27 ta’ Settembru 2012.
            
         
               9.
            
            
               B’applikazzjoni tal-Artikolu 62(1) tar-Regoli tal-Proċedura tal-Qorti tal-Ġustizzja, fuq talba tiegħi, il-partijiet ġew mistiedna li jippreżentaw l-osservazzjonijiet tagħhom dwar l-implikazzjonijiet tas-sentenza tas-6 ta’ Diċembru 2012, Il-Kummissjoni vs Verhuizingen Coppens (
                     9
                  ), fir-rigward tal-fondatezza tat-tieni aggravju tal-appell prinċipali. Il-partijiet ippreżentaw l-osservazzjonijiet tagħhom fit-terminu stabbilit.
            
         
         II – Analiżi
      
      
               10.
            
            
               Insostenn tal-appell prinċipali, il-Kummissjoni tqajjem tliet aggravji. L-ewwel wieħed fosthom huwa bbażat fuq nuqqas ta’ motivazzjoni u fuq żbalji ta’ liġi fl-applikazzjoni tal-prinċipji li jirregolaw l-oneru tal-prova kif ukoll fuq żnaturament tal-konstatazzjonijiet fattwali u tal-provi. It-tieni aggravju huwa bbażat fuq żbalji ta’ liġi fir-rigward tal-annullament totali tad-deċiżjoni kkontestata. It-tielet aggravju huwa bbażat fuq nuqqas ta’ motivazzjoni, fuq ksur tal-projbizzjoni li tiddeċiedi ultra petita u fuq ksur korrelattiv tad-drittijiet tad-difiża.
            
         
               11.
            
            
               L-appell inċidentali ta’ Aalberts u tas-sussidjarji tagħha, ippreżentat sussidjarjament, jibbaża ruħu fuq aggravju uniku li permezz tiegħu l-Qorti Ġenerali tiġi kkritikata li żbajlat meta kkonstatat l-eżistenza ta’ ksur uniku, kumpless u kontinwu.
            
         
               12.
            
            
               Għar-raġunijiet li sejrin jiġu żviluppati iktar ’il quddiem, nikkunsidra li l-ewwel aggravju tal-appell prinċipali għandu, tal-inqas fil-parti l-kbira tiegħu, jintlaqa’ u li għalhekk, is-sentenza appellata għandha tiġi annullata. Għaldaqstant għandu jiġi eżaminat l-aggravju uniku tal-appell inċidentali, li, wara kollox, jirrigwarda evalwazzjonijiet magħmula fl-imsemmija sentenza li jippreċedu, minn perspettiva loġika, il-kritika mressqa mill-Kummissjoni fit-tieni u fit-tielet aggravji tal-appell prinċipali tagħha, li sejjer neżamina biss sussidjarjament.
            
         A – B’mod prinċipali, fuq l-ewwel aggravju tal-appell prinċipali, ibbażat fuq nuqqas ta’ motivazzjoni u fuq żbalji ta’ liġi fl-applikazzjoni tal-prinċipji li jirregolaw l-oneru tal-prova kif ukoll fuq żnaturament tal-konstatazzjonijiet fattwali u tal-provi
      
      
               13.
            
            
               Għalkemm xi ftit diżorganizzat, l-ewwel aggravju tal-appell prinċipali jista’, essenzjalment, jinqasam f’żewġ partijiet. L-ewwel parti hija bbażata fuq żball metodoloġiku u fuq nuqqas ta’ motivazzjoni fir-rigward tal-eżami, iżolat u frammentat, tal-provi. It-tieni parti hija bbażata fuq l-iżnaturament tal-provi.
            
         1. Fuq l-ewwel parti, ibbażata fuq żball metodoloġiku u fuq nuqqas ta’ motivazzjoni fir-rigward tal-eżami, iżolat u frammentat, tal-provi.
      a) Argumenti tal-partijiet
      
               14.
            
            
               Permezz tal-ewwel parti, il-Kummissjoni tikkritika lill-Qorti Ġenerali talli ma evalwatx il-parteċipazzjoni kontinwa tal-unità ekonomika komposta minn Aalberts u mis-sussidjarji tagħha iżda pproċediet għal eżami iżolat u individwali tal-provi tal-parteċipazzjoni fil-ksur fir-rigward ta’ kull waħda miż-żewġ sussidjarji, filwaqt li injorat, mingħajr raġuni suffiċjenti, ir-rabtiet eżistenti bejniethom. Madankollu, tali eżami iżolat u frammentat tal-provi seta’ jsir possibbli biss jekk il-Qorti Ġenerali tkun wieġbet l-ewwel aggravju tal-appell fl-ewwel istanza li permezz tiegħu Aalberts u s-sussidjarji tagħha kkontestaw li huma jiffurmaw impriża waħda għall-finijiet tal-applikazzjoni tal-Artikolu 81 KE. Il-Kummissjoni żżid li l-parteċipazzjoni ta’ sussidjarja waħda jew oħra fl-akkordju għandha titqies bħala l-manifestazzjoni tal-parteċipazzjoni f’dan tal-aħħar tal-impriża li tifforma parti minnha din is-sussidjarja, kuntrarjament għall-analiżi magħmula mill-Qorti Ġenerali. In-nuqqas ta’ spjegazzjoni mill-Qorti Ġenerali tar-raġunijiet għaliex, fi ħdan l-istess impriża, il-provi li jikkonċernaw kull sussidjarja għandhom jiġu eżaminati b’mod separat, jidher li huwa nuqqas manifest ta’ motivazzjoni.
            
         
               15.
            
            
               Aalberts u s-sussidjarji tagħha jikkunsidraw li din il-parti, bl-istess mod bħall-ewwel aggravju tal-appell b’mod iktar ġenerali, hija manifestament inammissibbli, peress li bl-iskuża ta’ kwistjonijiet ta’ dritt, il-Kummissjoni tqajjem żbalji fl-evalwazzjoni tal-fatti u tal-provi li jaqgħu barra mill-istħarriġ tal-Qorti tal-Ġustizzja fil-kuntest tal-appell. F’kull każ, l-ilmenti tal-Kummissjoni huma manifestament infondati. Il-Qorti Ġenerali evalwat, loġikament, l-allegata parteċipazzjoni taż-żewġ kumpanniji fl-akkordju u sussegwentement eżaminat il-provi kollha fil-kuntest tagħhom. Ir-raġunar segwit mill-Qorti Ġenerali huwa koerenti u s-sentenza appellata hija motivata suffiċjentement skont il-liġi.
            
         b) Analiżi
      
               16.
            
            
               Kuntrarjament għal dak li ssostni Aalberts u s-sussidjarji tagħha, ma hemm ebda dubju li din il-parti tal-ewwel aggravju tal-appell tal-Kummissjoni hija ammissibbli peress li din bl-ebda mod ma tillimita ruħha li tikkritika l-evalwazzjoni tal-fatti jew tal-provi magħmula mill-Qorti Ġenerali.
            
         
               17.
            
            
               Fil-fatt, il-Kummissjoni essenzjalment tikkritika lill-Qorti Ġenerali talli vvizzjat is-sentenza appellata b’inkoerenza. Għalhekk, din tal-aħħar evalwat b’mod iżolat il-provi relattivi għall-parteċipazzjoni ta’ Simplex u Aquatis fil-ksur uniku, kumpless u kontinwu, filwaqt li, meta naqset milli tiddeċiedi dwar l-ewwel aggravju ta’ Aalberts u tas-sussidjarji tagħha fl-ewwel istanza, din la annullat il-premessa tad-deċiżjoni kkontestata li tipprovdi li dawn il-kumpanniji kienu jappartjenu għall-istess entità ekonomika fis-sens tar-regoli tal-kompetizzjoni tad-dritt tal-Unjoni u lanqas spjegat ir-raġunijiet li wassluha biex tipproċedi għal eżami separat tal-provi fi ħdan l-istess unità ekonomika.
            
         
               18.
            
            
               Tali lment, li jolqot kemm il-koerenza tar-raġunar segwit mill-Qorti Ġenerali, kif ukoll il-motivazzjoni tas-sentenza tagħha, huwa manifestament kwistjoni ta’ dritt li biha tista’ tiġi adita l-Qorti tal-Ġustizzja fil-kuntest tal-appell (
                     10
                  ).
            
         
               19.
            
            
               Inkwantu l-mertu, nikkunsidra li l-parti preżenti għandha tintlaqa’.
            
         
               20.
            
            
               L-ewwel nett, għandu jiġi imfakkar li, skont ġurisprudenza konstanti, il-kunċett ta’ impriża għall-finijiet tal-applikazzjoni tal-Artikolu 81 KE, jirreferi għal unità ekonomika, anki jekk, mill-perspettiva ġuridika, din l-unità ekonomika tkun magħmula minn diversi persuni fiżiċi jew ġuridiċi (
                     11
                  ).
            
         
               21.
            
            
               Mill-ġurisprudenza, jirriżulta wkoll li l-aġir ta’ sussidjarja jista’ jkun imputabbli lill-kumpannija parent meta din is-sussidjarja ma tiddeterminax b’mod awtonomu l-aġir tagħha fis-suq, għaliex, f’tali sitwazzjoni, il-kumpannija parent u s-sussidjarja tagħha jiffurmaw parti mill-istess unità ekonomika u jiffurmaw, għalhekk, impriża waħda (
                     12
                  ).
            
         
               22.
            
            
               Bl-istess mod, meta tali entità ekonomika tikser ir-regoli tal-kompetizzjoni, skont il-prinċipju tar-responsabbiltà personali, din għandha twieġeb għal dan il-ksur (
                     13
                  ).
            
         
               23.
            
            
               Sussegwentement, fil-każ preżenti huwa stabbilit li minħabba raġunijiet ta’ ekonomija tal-ġudizzju, il-Qorti Ġenerali ma rrispondietx għall-ewwel motiv imressaq fl-ewwel istanza minn Aalberts u s-sussidjarji tagħha, li kien ibbażat fuq l-illegalità tal-imputazzjoni lil Aalberts tar-responsabbiltà tal-ksur bħala kumpannija parent. Permezz ta’ dan il-motiv, Aalberts u s-sussidjarji tagħha kkontestaw, fil-fatt, l-evalwazzjoni adottata mill-Kummissjoni fid-deċiżjoni kkontestata li tipprovdi li dawn il-kumpanniji kienu jikkostitwixxu impriża, jiġifieri unità ekonomika, fis-sens tal-Artikolu 81 KE u tal-ġurisprudenza ċċitata iktar ’il fuq, u li bħala kumpannija parent, Aalberts kienet teżerċita influwenza deċiżiva fuq l-aġir taż-żewġ sussidjarji tagħha.
            
         
               24.
            
            
               Evidentement, minnu nnifsu, l-użu tat-teknika tal-ekonomija tal-ġudizzju ma fih xejn ħażin. Ġeneralment, dan jippermetti saħansitra lill-qorti li tiżgura l-osservanza tal-ħtieġa ta’ amministrazzjoni tajba tal-ġustizzja.
            
         
               25.
            
            
               Fil-kuntest tal-preżunzjoni tal-legalità tal-atti adottati mill-istituzzjonijiet tal-Unjoni (
                     14
                  ), il-fatt li l-Qorti Ġenerali ma ddeċidietx fuq l-ewwel motiv tal-rikors, filwaqt li laqgħet it-tieni u t-tielet motivi li jikkritikaw il-parteċipazzjoni ta’ Aalberts u tas-sussidjarji tagħha fil-ksur ikkritikat, iwassal tal-inqas biex wieħed jissoponi li din telqet mill-premessa, stabbilita fid-deċiżjoni kkontestata, li tgħid li Aalberts u s-sussidjarji tagħha jikkostitwixxu tassew l-istess impriża waħdanija fis-sens tal-Artikolu 81 KE.
            
         
               26.
            
            
               Fil-fatt, ftit jagħmel sens li qorti tekonomizza mill-eżami ta’ motiv jekk din tkun biħsiebha tilqgħu.
            
         
               27.
            
            
               Għalhekk, huwa raġonevoli li wieħed jikkunsidra li jekk il-Qorti Ġenerali ddeċidiet li kien opportun li ma teżaminax l-ewwel motiv ippreżentat quddiemha, sabiex tikkonċentra ruħha biss fuq it-tieni u t-tielet motiv imressqa fl-ewwel istanza, dan kien għaliex din ikkunsidrat li dan l-aggravju, li l-eżami tiegħu kien loġikament jippreċedi dak tas-segwenti, ma’ setax jirnexxi.
            
         
               28.
            
            
               Madankollu, fil-kuntest tal-eżami tal-fondatezza tat-tieni u tat-tielet motiv tar-rikors fl-ewwel istanza, il-Qorti Ġenerali limitat ruħha li teżamina, għal kull waħda mis-sussidjarji ta’ Aalberts, b’mod iżolat jew, fi kliem ieħor, frammentat, il-provi li kienet adottat il-Kummissjoni, min-naħa tagħha, kontra l-unità ekonomika fformata minn Aalberts u s-sussidjarji tagħha, mingħajr ma vverifikat l-interazzjoni ta’ dawn il-provi fi ħdan l-istess unità msemmija u lanqas indikat ir-raġunijiet li wassluha sabiex tipproċedi b’dan il-mod.
            
         
               29.
            
            
               Għalhekk, għandu jiġi mfakkar li l-aġir ikkritikat mill-Kummissjoni fil-konfront ta’ Simplex ġie eżaminat mill-Qorti Ġenerali fil-kuntest tat-tieni aggravju tal-appell, ibbażat fuq in-nuqqas ta’ ksur tal-Artikolu 81 KE, filwaqt li dak ta’ Aquatis kien is-suġġett ta’ evalwazzjoni mill-Qorti Ġenerali ddedikata għat-tielet motiv tar-rikors, ibbażat fuq in-nuqqas ta’ parteċipazzjoni fil-ksur uniku, kumpless u kontinwu.
            
         
               30.
            
            
               Fir-rigward ta’ Simplex, il-Qorti Ġenerali ddeċidiet li l-Kummissjoni ma kinitx uriet li din il-kumpannija kienet ipparteċipat fil-ksur.
            
         
               31.
            
            
               Fir-rigward taż-żewġ avvenimenti li fuqhom il-Kummissjoni kienet ibbażat id-deċiżjoni kkontestata fir-rigward ta’ Simplex, il-Qorti Ġenerali kkunsidrat, l-ewwel nett, li l-ebda wieħed minnhom ma kien juri l-parteċipazzjoni ta’ din il-kumpannija fil-ksur għas-sena 2003.
            
         
               32.
            
            
               It-tieni nett, fir-rigward tas-sena 2004, il-Qorti Ġenerali ddeċidiet li l-ewwel avveniment ikkontestat, jiġifieri kuntatt telefoniku bejn rappreżentant ta’ Simplex u rappreżentant ta’ impriża oħra li kienet ipparteċipat fl-akkordju (f’dan il-każ FRA.BO SpA, iktar ’il quddiem “FRA.BO”) marbut ma’ allegata żieda fil-prezzijiet fis-suq Grieg tal-attrezzaturi, kien ibbażat, b’mod definittiv, fuq numru ta’ noti miktuba bl-idejn mir-rappreżentant ta’ FRA.BO “li waħedhom ma kinux biżżejjed biex jipprovaw il-parteċipazzjoni ta’ Simplex fil-ksur ikkritikat fil-każ preżenti. Fil-fatt, ma jistax jiġi eskluż li dan il-kuntatt jista’ jiġi kkunsidrat bħala inċident iżolat” (
                     15
                  ).
            
         
               33.
            
            
               Fir-rigward tat-tieni avveniment ikkunsidrat kontra Simplex, jiġifieri laqgħa matul il-fiera ta’ Essen (il-Ġermanja), fit-18 ta’ Marzu 2004, bejn rappreżentant ta’ impriża li kienet ipparteċipat fil-ksur (f’dan il-każ IBP Ltd, iktar ’il quddiem “IBP”) u żewġ rappreżentanti ta’ Simplex, il-Qorti Ġenerali ddeċidiet li d-dikjarazzjonijiet magħmula minn dan tal-ewwel fil-kuntest ta’ talba għal klemenza mressqa minn IBP ma kinux iktar kredibbli minn dawk magħmula mill-impjegati ta’ Simplex (
                     16
                  ).
            
         
               34.
            
            
               Fir-rigward ta’ Aquatis, il-Qorti Ġenerali kkunsidrat li din kienet ipparteċipat, bejn Ġunju 2003 u April 2004, fil-laqgħat tal-Kumitat Loġistiku tal-Fédération française des négociants en appareils sanitaires, chauffage, climatisation et canalisation (iktar ’il quddiem “FNAS”), li kellhom bħala l-għan tagħhom il-koordinament tal-prezzijiet, liema laqgħat kienu jikkorrispondu għal parti waħda biss tal-ksur li seħħ bejn l-1991 u Marzu 2001 (
                     17
                  ).
            
         
               35.
            
            
               Madankollu, il-Qorti Ġenerali ddeċidiet li l-Kummissjoni ma kinitx uriet li, matul il-parteċipazzjoni tagħha fil-laqgħat tal-FNAS matul il-perijodu kkontestat, Aquatis kienet taf dwar l-attivitajiet antikompetittivi tal-impriżi l-oħra jew li din setgħet raġonevolment tipprevedihom u għalhekk li l-aġir tagħha kien jifforma parti mill-pjan ġenerali li kopra l-elementi kostituttivi kollha tal-akkordju kkonstatat (
                     18
                  ). F’dan ir-rigward, il-Qorti Ġenerali kkunsidrat li l-Kummissjoni ma kinitx ipprovat li Aquatis kienet reġgħet issieħbet fl-akkordju wara Marzu 2001, li l-ebda prova ma kienet tindika li Aquatis kienet taf bil-kontinwazzjoni tal-imsemmi ksur minn IBP, Comap SA (li qabel kienet Aquatis) u FRA.BO, li d-diskussjonijiet fi ħdan il-Kumitat Loġistiku tal-FNAS kienu jirrigwardaw biss is-suq Franċiż u, għalhekk, li l-kollużjoni fil-kuntest ta’ dawn il-laqgħat ma kellhiex portata panEwropea u li, minkejja kuntatt bejn Aquatis u FRA.BO f’April 2004, in-noti miktuba bl-idejn mir-rappreżentant ta’ FRA.BO ma kinux jiffurmaw prova tan-natura antikompetittiva tas-suġġetti trattati fihom (
                     19
                  ).
            
         
               36.
            
            
               Għalhekk jista’ jiġi rrilevat li, b’mod partikolari, il-Qorti Ġenerali ma spjegatx għalfejn, kuntrarjament għal dak li kienet ikkonstatat id-deċiżjoni kkontestata li kienet ġiet miġjuba quddiemha, ma kienx hemm lok li jittieħdu inkunsiderazzjoni konġuntament l-imġiba individwali ta’ kull waħda mis-sussidjarji, filwaqt li l-premessa tar-raġunament tagħha tistrieħ impliċitament iżda neċessarjament fuq l-evalwazzjoni adottata fid-deċiżjoni kkontestata li tipprovdi, essenzjalment, li dawn tal-aħħar kienu jikkostitwixxu, flimkien mal-kumpannija parent tagħhom, l-istess unità ekonomika waħdanija adita b’aġir li huwa proprju għaliha.
            
         
               37.
            
            
               Din il-problema, li tolqot kemm ir-raġunament segwit mill-Qorti Ġenerali kif ukoll il-motivazzjoni tas-sentenza appellata, tinħoloq partikolarment meta, mingħajr ebda spjegazzjoni, il-Qorti Ġenerali ddeċidiet, fil-punt 61 tal-imsemmija sentenza, li ma jistax jiġi eskluż li l-kuntatt stabbilit bejn rappreżentant ta’ FRA.BO u rappreżentant ta’ Simplex jista’ jiġi kkunsidrat bħala inċident iżolat, mingħajr ma jidher li l-Qorti Ġenerali staqsiet dwar kif din l-evalwazzjoni setgħet tiġi influwenzata mill-fatt li, matul l-istess perijodu u fi ħdan l-istess unità ekonomika, Aquatis kienet ipparteċipat f’laqgħat li kellhom bħala l-għan tagħhom il-koordinament tal-prezzijiet fis-suq Franċiż tal-attrezzaturi, li kienu b’mod partikolari jimplikaw lil FRA.BO.
            
         
               38.
            
            
               Hekk kif ġustament issostni l-Kummissjoni, l-evalwazzjoni tal-kwistjoni dwar jekk l-inċident inkwistjoni huwiex “iżolat” tiddependi minn provi oħra li jinsabu fil-fajl u li huma attribwibbli lill-unità ekonomika, imsemmija fid-deċiżjoni kkontestata, ifformata minn Aalberts u s-sussidjarji tagħha.
            
         
               39.
            
            
               Bl-istess mod, huwa diffiċli li wieħed jifhem kif il-Qorti Ġenerali setgħet tikkonkludi, fil-punt 117 tas-sentenza appellata, li Aquatis ma setgħetx raġonevolment tantiċipa li l-laqgħat tal-FNAS, li fihom din ipparteċipat, kienu jiffurmaw parti minn ksur iktar estiż li kien jifforma parti minn pjan globali, mingħajr ma tieħu inkunsiderazzjoni, tal-inqas, l-aġir allegatament iżolat ta’ Simplex relatat mas-suq Grieg, filwaqt li fl-istess ħin li din ma annullatx l-evalwazzjoni tad-deċiżjoni kkontestata li tipprovdi li dawn iż-żewġ kumpanniji ma kinux jaġixxu b’mod awtonomu iżda kienu jikkostitwixxu unità ekonomika flimkien mal-kumpannija parent tagħhom Aalberts.
            
         
               40.
            
            
               In-nuqqas tal-Qorti Ġenerali li tipproċedi għal eżami tal-provi kollha adottati mill-Kummissjoni kontra Aalberts u s-sussidjarji tagħha jista’ jinftiehem inqas u inqas għaliex, skont il-ġurisprudenza, huwa biżżejjed li l-Kummissjoni turi li l-impriża kkonċernata pparteċipat f’laqgħat li matulhom ġew konklużi akkordji ta’ natura antikompetittiva, mingħajr ma tkun manifestament opponiethom, sabiex tipprova suffiċjentement il-parteċipazzjoni tal-imsemmija impriża fl-akkordju (
                     20
                  ).
            
         
               41.
            
            
               Ovvjament, dan ma jfissirx li għandha tiġi injorata l-evalwazzjoni individwali tal-provi mressqa mill-Kummissjoni kontra kumpanniji li allegatament ipparteċipaw fil-ksur.
            
         
               42.
            
            
               Madankollu, meta tali provi jkunu marbuta mal-aġir tal-istess impriża fis-sens tal-Artikolu 81 KE, anki jekk din tkun ifformata minn diversi entitajiet ġuridiċi, dawn il-provi għandhom neċessarjament ikunu evalwati flimkien sabiex tiġi vverifikata l-parteċipazzjoni tal-imsemmija impriża fl-allegat ksur (
                     21
                  ).
            
         
               43.
            
            
               Interpretazzjoni differenti ċċaħħad lill-Artikolu 81 KE mill-effettività tiegħu għaliex twassal biex jiġi aċċettat li grupp ta’ kumpanniji jista’ jqajjem bħala skuża s-separazzjoni formali tal-kumpanniji li jiffurmawh, li tirriżulta mill-personalità ġuridika distinta tagħhom, biex jopponi l-konstatazzjoni tal-unità tal-aġir tagħhom fis-suq għall-finijiet tal-applikazzjoni tar-regoli tal-kompetizzjoni (
                     22
                  ).
            
         
               44.
            
            
               Minn dan jirriżulta li meta naqset milli teżamina b’mod konġunt il-provi miġjuba kontra Simplex u Aquatis fid-deċiżjoni kkontestata, filwaqt li fl-istess waqt il-Qorti Ġenerali ma kinitx invalidat il-premessa tal-imsemmija deċiżjoni li tipprovdi li Aalberts u s-sussidjarji tagħha kienu jikkostitwixxu l-istess impriża waħdanija fis-sens tal-Artikolu 81 KE, din tal-aħħar ivvizzjat is-sentenza appellata bi żball ta’ liġi.
            
         
               45.
            
            
               Fil-fehma tiegħi, tali żball ta’ liġi għandu jagħti lok għall-annullament tas-sentenza appellata sa fejn il-Qorti Ġenerali kienet annullat l-Artikolu 1 tad-deċiżjoni kkontestata, kif ukoll l-Artikolu 2(a) tal-imsemmija deċiżjoni, li impona multa li tlaħħaq EUR 100.80 miljun fuq Aalberts, in solidum ma’ Aquatis u ma’ Simplex.
            
         
               46.
            
            
               Korrelattivament, tali żball ta’ liġi għandu jwassal għat-tħassir tal-annullament mill-Qorti Ġenerali tal-punt 2 tal-Artikolu 2(b) tad-deċiżjoni kkontestata, li infakkar, impona multa ta’ EUR 2.04 miljun fuq Aquatis u fuq Simplex, flimkien u in solidum bejniethom.
            
         
               47.
            
            
               Fil-fatt, dan l-annullament huwa bbażat b’mod żbaljat fuq il-motivazzjoni impliċita (
                     23
                  ) li tipprovdi li l-Kummissjoni ma setgħetx tieħu inkunsiderazzjoni d-dħul mill-bejgħ ta’ Aalberts biex tikkalkula dan l-ammont tal-multa imposta fuq iż-żewġ sussidjarji tagħha, peress li l-Kummissjoni ma kinitx uriet suffiċjentement skont il-liġi l-parteċipazzjoni ta’ dawn tal-aħħar fil-ksur uniku, kumpless u kontinwu kkritikat.
            
         
               48.
            
            
               Hekk kif intwera mill-iżviluppi preċedenti, peress li s-sentenza appellata hija vvizzjata bi żball ta’ liġi f’dan l-aħħar rigward, nipproponi għalhekk li jiġu annullati l-punti 1 u 2 tad-dispożittiv tas-sentenza msemmija.
            
         
               49.
            
            
               F’dawn iċ-ċirkustanzi, ma huwiex neċessarju li tiġi deċiża la l-fondatezza tat-tieni parti tal-ewwel aggravju tal-appell prinċipali u lanqas it-tieni u t-tielet aggravji ta’ dan tal-aħħar (
                     24
                  ).
            
         
               50.
            
            
               Min-naħa l-oħra, għandu jiġi eżaminat l-appell inċidentali li ġie ppreżentat sussidjarjament minn Aalberts u s-sussidjarji tagħha fl-ipoteżi li jintlaqa’ wieħed mill-aggravji tal-appell prinċipali.
            
         B – Fuq l-appell inċidentali
      
      1. Argumenti tal-partijiet
      
               51.
            
            
               Aalberts u s-sussidjarji tagħha jsostnu li l-Qorti Ġenerali wettqet żball ta’ liġi meta ddeċidiet, fil-punt 106 tas-sentenza appellata, li peress li l-akkordju kien kompla wara l-ispezzjonijiet tal-Kummissjoni ta’ Marzu 2001, din ikkonkludiet li jeżisti ksur uniku, kumpless u kontinwu.
            
         
               52.
            
            
               Fil-fatt, skont Aalberts u s-sussidjarji tagħha, l-akkordju preċedenti għall-ispezzjonijiet u l-aġir sussegwenti għall-ispezzjonijiet ma kinux ifittxu għan uniku. L-ewwel wieħed kellu l-għan li jħaddem akkordju panEwropew intiż li jwarrab prattikament is-sorsi kollha ta’ kompetizzjoni potenzjali billi jiffoka mhux biss fuq l-iffissar tal-prezzijiet, iżda wkoll fuq it-tqassim tas-swieq nazzjonali u tal-klijenti, kif ukoll fuq il-koordinament kontra l-manifatturi u d-distributuri li ma kinux membri fl-akkordju. Min-naħa l-oħra, l-aġir sussegwenti għall-2001 kien jirrigwarda sempliċiment skambji ta’ informazzjoni dwar prezzijiet u ma kienx fih forom ta’ kollużjoni intiżi li jwarrbu aspetti oħra tal-kompetizzjoni, b’mod partikolari t-tqassim tal-klijenti, filwaqt li dan kien jifforma parti integrali tal-akkordju preċedenti għall-ispezzjonijiet.
            
         
               53.
            
            
               Aalberts u s-sussidjarji tagħha jikkunsidraw li, filwaqt li huwa ċar li l-aġir differenti preċedenti għall-ispezzjonijiet kien marbut u kumplimentari wieħed mal-ieħor, dan ma kienx il-każ għall-aġir sussegwenti għall-2001. Dan juri li l-karatteristiċi fundamentali tal-akkordju preċedenti għall-ispezzjonijiet ma kinux jeżistu iktar wara l-2001.
            
         
               54.
            
            
               Barra minn hekk, id-differenzi fil-kamp ġeografiku, fil-metodi użati u fil-perijodi ta’ applikazzjoni tal-ksur uniku, ukoll iqajmu dubji, li l-eżistenza tagħhom fil-ħsieb tal-Qorti Ġenerali imissha ħadmet favurihom, dwar ir-rabta bejn l-aġir preċedenti u dak sussegwenti għall-2001.
            
         
               55.
            
            
               Għalhekk, Aalberts u s-sussidjarji tagħha jitolbu li għandu jiġi kkonstatat nuqqas manifest ta’ provi suffiċjentement preċiżi u korroborattivi biex joħolqu konvinzjoni b’saħħitha li l-allegat ksur jikkostitwixxi ksur uniku u kontinwu fis-sens tal-Artikolu 81 KE. Għalhekk, il-Qorti Ġenerali interpretat dan il-kunċett b’mod żbaljat.
            
         
               56.
            
            
               Fir-risposta tagħha għall-appell inċidentali, il-Kummissjoni ssostni, l-ewwel nett, li dan huwa inammissibbli, peress li Aalberts u s-sussidjarji tagħha qegħdin fil-verità jitolbu evalwazzjoni ġdida tal-fatti.
            
         
               57.
            
            
               Sussegwentement, il-Kummissjoni tikkunsidra li l-appell inċidentali huwa inoperanti għaliex Aalberts u s-sussidjarji tagħha ma għandhomx interess ġuridiku. Li kieku, hekk kif dawn jippretendu, jeżisti ksur distint wieħed qabel u l-ieħor wara l-ispezzjonijiet tal-Kummissjoni, l-ammont totali tal-multi kien ikun, tal-inqas, identiku għat-tliet kumpanniji.
            
         
               58.
            
            
               Fl-aħħar nett, il-Kummissjoni ssostni li l-appell inċidentali huwa infondat. Il-Kummissjoni tirrileva li l-ilment invokat insostenn tal-appell inċidentali huwa limitat għall-kwistjoni dwar jekk l-avvenimenti antikompetittivi sussegwenti għall-ispezzjonijiet kinux il-prolongazzjoni tal-ksur kommess qabilhom. F’dan ir-rigward, hija tikkunsidra li l-Qorti Ġenerali applikat korrettament il-ġurisprudenza tal-Qorti tal-Ġustizzja li tipprovdi li għandha ssir verifika dwar jekk l-avvenimenti li seħħew qabel u wara l-ispezzjonijiet ifittxux l-istess għan. Ma huwiex meħtieġ livell ta’ xebh partikolarment għoli bejn il-provi preċedenti u dawk sussegwenti għall-ispezzjonijiet. Kuntrarjament għal dak li jissuġġerixxu Aalberts u s-sussidjarji tagħha, lanqas ma teżisti fid-dritt tal-Unjoni, “preżunzjoni ta’ ksur distint”. Skont il-Kummissjoni, ikun sempliċiment illoġiku li wieħed jippretendi li f’każ ta’ dubju għandha neċessarjament tiġi preżunta l-eżistenza ta’ ksur differenti.
            
         2. Analiżi
      a) Fuq l-ammissibbiltà u n-natura effettiva tal-appell inċidentali
      
               59.
            
            
               Għandu jiġi rrilevat, mill-bidu, li tista’ titqajjem il-kwistjoni tal-ammissibbiltà tal-appell inċidentali li kieku dan tal-aħħar ma kienx magħmul b’mod sussidjarju, fil-każ li l-Qorti tal-Ġustizzja tilqa’ wieħed jew iktar mill-aggravji tal-appell prinċipali. Fil-fatt, f’dak il-każ, jitqajjem dubju dwar l-interess ġuridiku ta’ Aalberts u tas-sussidjarji tagħha għaliex il-Qorti Ġenerali tkun laqgħet it-talbiet għal annullament tagħhom ippreżentati fl-ewwel istanza (
                     25
                  ).
            
         
               60.
            
            
               Min-naħa l-oħra, f’sitwazzjoni bħal dik fil-każ preżenti, fejn l-appell isir hekk kif deskritt iktar ’il fuq, ma jidhirx li għandha tiġi dibattuta l-ammissibbiltà tiegħu. Fil-fatt, minn naħa, dan l-appell huwa intiż li jikseb l-annullament, tal-inqas parzjali, tas-sentenza appellata għal raġuni li ma tkunx imqajma fl-appell prinċipali (
                     26
                  ). Min-naħa l-oħra, din hija l-unika rotta proċedurali miftuħa għal Aalberts u għas-sussidjarji tagħha biex jikkontestaw ir-raġunijiet adottati mill-Qorti Ġenerali li jikkonfermaw l-eżistenza ta’ ksur uniku, kumpless u kontinwu. Fil-fatt, li kieku ma ppreżentatx tali appell inċidentali u fl-ipoteżi fejn il-Qorti tal-Ġustizzja tikkunsidra, wara li tkun laqgħet l-appell prinċipali, li l-kontroversja tinsab fi stat li tiġi deċiża, din tal-aħħar ma tkunx tista’ iktar tiddeċiedi fuq il-partijiet tas-sentenza appellata li ma jkunux ġew ikkontestati, li għalhekk jinkludu fosthom dawk marbuta mal-konstatazzjoni tal-eżistenza ta’ ksur uniku, kumpless u kontinwu (
                     27
                  ). Jidher għalhekk li tkun ċaħda tal-ġustizzja li Aalberts u s-sussidjarji jinċaħdilhom id-dritt li jipprevalixxu ruħhom mir-rotta tal-appell inċidentali.
            
         
               61.
            
            
               Barra minn hekk, ċertament konxja minn tali konsegwenza mhux mixtieqa, il-Kummissjoni ma’ ressqitx aggravju tant ġenerali ta’ inammissibbiltà tal-appell inċidentali.
            
         
               62.
            
            
               Fil-fatt, din llimitat ruħha li ssostni, minn naħa, li dan tal-aħħar kien intiż esklużivament li jattakka l-evalwazzjonijiet fattwali tal-Qorti Ġenerali, u, min-naħa l-oħra, mill-perspettiva tan-natura ineffettiva tiegħu iktar milli inammissibbli, li l-appell inċidentali, anki li kieku dan kellu jintlaqa’, ma jaffettwax il-livell tal-multi imposti fuq Aalberts u fuq is-sussidjarji tagħha.
            
         
               63.
            
            
               Fil-fehma tiegħi, dawn iż-żewġ aggravji għandhom jiġu miċħuda.
            
         
               64.
            
            
               Fir-rigward tal-ewwel wieħed fosthom, hemm lok li jiġi rrilevat li Aalberts u s-sussidjarji tagħha ma jippruvawx jerġgħu jikkontestaw la l-eżistenza tal-ksur qabel l-ispezzjonijiet tal-Kummissjoni tal-2001, hekk kif ikkonstatat mill-Qorti Ġenerali fil-punti 91 sa 100 tas-sentenza appellata, u lanqas l-evalwazzjoni li tgħid li l-aġir sussegwenti għall-imsemmija spezzjonijiet, eżaminat fil-punti 101 sa 105 tal-imsemmija sentenza, kien jinvolvi skambji ta’ informazzjoni relattiva għall-prezzijiet.
            
         
               65.
            
            
               Min-naħa l-oħra, huma jsostnu li l-evalwazzjoni tal-fatti magħmula mill-Qorti Ġenerali missha wasslitha biex tiċħad il-konklużjoni li waslet għaliha l-Kummissjoni u li tgħid li l-akkordju, ikkonstatat qabel il-verifiki tal-2001, kien kompla wara l-imsemmija verifiki u ħa l-forma ta’ ksur uniku, kumpless u kontinwu.
            
         
               66.
            
            
               Għalhekk, sa fejn jillimita ruħu li jikkritika l-motivazzjoni tas-sentenza appellata relattiva għall-klassifikazzjoni ġuridika tal-aġir inkwistjoni bħala konstituttiv ta’ ksur uniku, kumpless u kontinwu, l-appell inċidentali huwa ammissibbli (
                     28
                  ).
            
         
               67.
            
            
               Fir-rigward tan-natura allegatament ineffettiva tal-appell inċidentali, dan tal-aħħar, kuntrarjament għal dak li tirrileva l-Kummissjoni, ma jillimitax ruħu li jikkritika l-motivi tas-sentenza appellata li jaffettwaw biss l-ammont tal-multi imposti fuq Aalberts u fuq is-sussidjarji tagħha, iżda huwa dirett kontra l-konstatazzjonijiet tal-Qorti Ġenerali marbuta mal-eżami dwar l-eżistenza ta’ ksur tal-Artikolu 81 KE imputabbli lil dawn il-kumpanniji. Barra minn hekk, jekk il-Qorti tal-Ġustizzja tilqa’ l-appell inċidentali u tikkunsidra għalhekk li l-Qorti Ġenerali żbaljat meta kkonstatat l-eżistenza ta’ ksur uniku, kumpless u kontinwu, il-kwistjoni tal-parteċipazzjoni ta’ Aquatis f’dan il-ksur, li hija s-suġġett tat-tieni aggravju tal-appell prinċipali tal-Kummissjoni, titlef l-interess tagħha. Għalhekk, l-appell inċidentali huwa tassew dirett kontra l-motivi tas-sentenza appellata li għandhom effett fuq il-konstatazzjonijiet tal-Qorti Ġenerali li jmorru lil hinn minn dawk relattivi għall-impożizzjoni tal-multi fuq Aalberts u fuq is-sussidjarji tagħha.
            
         b) Fuq il-fondatezza tal-appell inċidentali
      
               68.
            
            
               Hekk kif diġà ppreċiżajt, Aalberts u s-sussidjarji tagħha ma jikkontestaw la l-eżistenza tal-ksur qabel l-ispezzjonijiet tal-Kummissjoni tal-2001, hekk ġie kkonstatat mill-Qorti Ġenerali fil-punti 91 sa 100 tas-sentenza appellata, u lanqas l-evalwazzjoni li tgħid li l-aġir sussegwenti għall-imsemmija spezzjonijiet, eżaminat fil-punti 100 sa 105 tal-imsemmija sentenza, jirrigwarda skambji ta’ informazzjoni dwar il-prezzijiet.
            
         
               69.
            
            
               Fir-rigward ta’ dawn l-aħħar punti tas-sentenza appellata, Aalberts u s-sussidjarji tagħha jsostnu, essenzjalment, li kien b’mod żbaljat li l-Qorti Ġenerali kkonstatat li l-avvenimenti sussegwenti għall-ispezzjonijiet tal-2001 kienu jikkostitwixxu l-estensjoni tal-ksur (kumpless) eżistenti qabel dawn tal-aħħar. Għalhekk, huma jsostnu li l-ksur ma kienx “kontinwu” u li, għalhekk, l-aġir inkwistjoni jifforma żewġ ċirkustanzi ta’ ksur differenti (u mhux ksur uniku).
            
         
               70.
            
            
               Dan l-argument ma huwiex konvinċenti.
            
         
               71.
            
            
               Skont il-ġurisprudenza mfakkra, essenzjalment, fil-punti 86 u 87 tas-sentenza appellata, ksur tal-Artikolu 81(1) KE jista’ jirriżulta mhux biss minn att iżolat, iżda wkoll minn serje ta’ atti, jew saħansitra wkoll minn aġir kontinwu, anki jekk xi aspetti minn din is-sensiela ta’ atti jew ta’ dan l-aġir kontinwu jistgħu wkoll jikkostitwixxu fihom infushom u meħuda waħedhom ksur tal-imsemmija dispożizzjoni (
                     29
                  ).
            
         
               72.
            
            
               Dak li huwa determinanti huwa l-fatt li d-diversi azzjonijiet jiffurmaw parti minn “pjan globali” minħabba l-għan identiku tagħhom ta’ distorsjoni tal-kompetizzjoni fi ħdan is-suq uniku (
                     30
                  ).
            
         
               73.
            
            
               F’tali ċirkustanzi, il-Qorti tal-Ġustizzja ddeċidiet, minn naħa, li jkun għalhekk artifiċjali li akkordju kkaratterizzat minn numru ta’ sforzi li jfittxu għan ekonomiku wieħed jiġi diviż f’diversi aġiri distinti u, min-naħa l-oħra, li ftit jimporta li, fil-kuntest ta’ akkordju globali li jestendi ruħu fuq diversi snin, ikun jeżisti spazju ta’ xi xhur bejn il-manifestazzjonijiet tal-akkordju (
                     31
                  ).
            
         
               74.
            
            
               Bl-istess mod, b’risposta għal argument ibbażat fuq id-differenza ta’ natura bejn żewġ deċiżjonijiet meħuda minn assoċjazzjoni ta’ impriżi li jirrigwardaw rispettivament l-iffissar tal-prezzijiet u l-politika kummerċjali fil-qasam tal-pubblikazzjoni mill-membri tal-imsemmija assoċjazzjoni, liema differenza, skont din l-assoċjazzjoni, kellha twassal lill-Kummissjoni u lill-Qorti Ġenerali sabiex jikklassifikaw l-imsemmija deċiżjonijiet bħala deċiżjonijiet awtonomi fir-rigward tal-Artikolu 81 KE, il-Qorti Ġenerali ppreċiżat li dawn id-differenzi ma kellhomx effett fuq il-klassifikazzjoni tal-imsemmija deċiżjonijiet bħala “ksur uniku” peress li dawn kienu jiffurmaw parti mill-kuntest ta’ sensiela ta’ prattiċi li kellhom l-istess għan, jiġifieri r-restrizzjoni tal-kompetizzjoni permezz tal-prezzijiet (
                     32
                  ).
            
         
               75.
            
            
               F’dan il-każ, il-Qorti Ġenerali għamlet applikazzjoni korretta tal-ġurisprudenza li għadha kif ġiet imfakkra meta vverifikat, fil-punti 102 sa 105 tas-sentenza appellata, jekk l-aġir ikkritikat, sussegwenti għall-investigazzjonijiet tal-Kummissjoni fl-2001, kellux l-istess għan bħal dak tal-prattiċi antikompetittivi preċedenti għal din id-data, jiġifieri, il-ftehim dwar il-prezzijiet relatat mal-attrezzaturi.
            
         
               76.
            
            
               Minn din l-istess perspettiva, li tinvolvi preferenza għall-għan tal-prattiċi antikompetittivi iktar milli għad-diversi manifestazzjonijiet tagħhom jew għall-modalitajiet ta’ applikazzjoni tagħhom (
                     33
                  ), il-Qorti Ġenerali kienet ukoll legalment korretta meta ddeċidiet, fil-punt 105 tas-sentenza appellata, li l-fatt li jinbidlu ċerti karatteristiċi jew l-intensità ta’ dawn il-prattiċi, ma kienx deċiżiv peress li kien plawżibbli li, wara l-verifiki tal-Kummissjoni, l-akkordju ħa forma inqas strutturata u attività ta’ intensità iktar varjabbli.
            
         
               77.
            
            
               Fil-fatt, il-fatt li ntemmu ċerti aspetti tal-akkordju u li dan kien sar inqas strutturat meta mqabbel ma’ qabel l-ispezzjonijiet tal-Kummissjoni jidher tabilħaqq loġiku għaliex l-impriżi li baqgħu jipparteċipaw fih wara dawn l-ispezzjonijiet kienu jafu li kienu s-suġġett tal-investigazzjoni magħmula minn din l-istituzzjoni. Għalhekk din kienet reazzjoni “normali” ta’ prudenza tal-operaturi ekonomiċi li xtaqu jibqgħu jfittxu l-għan tal-prattiċi preċedenti tagħhom, jiġifieri l-iffissar tal-prezzijiet tal-attrezzaturi, f’kuntest u taħt forom neċessarjament iktar diskreti.
            
         
               78.
            
            
               B’hekk, kuntrarjament għal dak li jsostnu Aalberts u s-sussidjarji tagħha, dawn il-modalitajiet differenti ta’ applikazzjoni tal-akkordju preċedentement u sussegwentement għall-ispezzjonijiet tal-Kummissjoni ma jistgħux jiġu invokati biex titwarrab il-konstatazzjoni tan-natura unitarja u kontinwa tal-ksur dedott fis-sentenza kkontestata.
            
         
               79.
            
            
               Għalhekk, ma hemmx iktar lok li tingħata deċiżjoni dwar l-argument, barra minn hekk xi ftit kurjuż, espost minn Aalberts u mis-sussidjarji tagħha li jipprovdi li l-preżenza ta’ dubju fil-ħsieb tal-Qorti Ġenerali fir-rigward tan-natura unitarja u kontinwa tal-ksur kellu jwassalha biex tikkonstata l-eżistenza ta’ żewġ ċirkustanzi ta’ ksur differenti, peress li dan l-allegat dubju ma għandu l-ebda bażi.
            
         
               80.
            
            
               Konsegwentement, nipproponi li l-appell inċidentali ppreżentat sussidjarjament minn Aalberts u mis-sussidjarji tagħha għandu jiġi miċħud bħala infondat.
            
         C – Sussidjarjament, fuq it-tieni u t-tielet aggravji tal-appell prinċipali
      
      1. Fuq it-tielet aggravju tal-appell prinċipali, ibbażat fuq nuqqas ta’ motivazzjoni tal-ksur tal-projbizzjoni li tiddeċiedi ultra petita u fuq ksur korrelattiv tad-drittijiet tad-difiża
      
               81.
            
            
               Il-Qorti tal-Ġustizzja ma għandhiex tiddedika wisq ħin fuq it-tielet aggravju tal-appell prinċipali li permezz tiegħu l-Kummissjoni tikkritika essenzjalment lill-Qorti Ġenerali talli ma spjegatx ir-raġunijiet għaliex din tal-aħħar annullat il-multa li tammonta għal EUR 2.04 miljun imposta in solidum fuq Aquatis u fuq Simplex skont il-punt 2 tal-Artikolu 2(b) tad-deċiżjoni kkontestata.
            
         
               82.
            
            
               Fil-fatt, hekk kif indikajt fil-punt 47 tal-konklużjonijiet preżenti, dan l-annullament, għalkemm fil-fehma tiegħi vvizzjat bi żball ta’ liġi, kien jinftiehem faċilment fil-kuntest tal-kawża preżenti u kien ibbażat fuq l-allegat teħid inkunsiderazzjoni b’mod żbaljat mill-Kummissjoni tad-dħul mill-bejgħ ta’ Aalberts għall-kalkolu tal-ammont ta’ din il-multa. Għalhekk, il-Kummissjoni kienet perfettament f’pożizzjoni li tifhem ir-raġunar segwit mill-Qorti Ġenerali fil-punti 123 u 124 tas-sentenza appellata.
            
         
               83.
            
            
               It-tieni aggravju tal-appell prinċipali jkun jimmerita iktar attenzjoni jekk il-Qorti tal-Ġustizzja tiddeċiedi li ma tadottax il-proposta tiegħi li tilqa’ l-ewwel aggravju tal-imsemmi appell.
            
         2. Fuq it-tieni aggravju tal-appell prinċipali, ibbażat fuq żbalji ta’ liġi fir-rigward tal-annullament totali tad-deċiżjoni kkontestata
      a) Argumenti tal-partijiet
      
               84.
            
            
               Il-Kummissjoni tikkunsidra li l-Qorti Ġenerali wettqet żball manifest meta annullat totalment l-Artikolu 2(a) tad-deċiżjoni dwar is-sussidjarja Aquatis u l-kumpannija parent Aalberts, filwaqt li l-Qorti Ġenerali kkonfermat il-parteċipazzjoni ta’ Aquatis fl-attivitajiet tal-akkordju dwar is-suq Franċiż.
            
         
               85.
            
            
               Il-Kummissjoni ssostni li l-Qorti Ġenerali aċċettat, fil-punt 106 tas-sentenza kkontestata, li l-istess akkordju illegali kien kompla wara l-ispezzjonijiet tal-Kummissjoni u li l-laqgħat tal-FNAS li fihom kienet ipparteċipat Aquatis kienu jikkostitwixxu aspett ta’ dan il-ksur, taħt il-forma li din kienet ħadet wara l-2001. Madankollu, il-Qorti Ġenerali annullat id-deċiżjoni kkontestata kollha kif ukoll il-multa imposta fuq Aquatis u fuq il-kumpannija parent tagħha għas-sempliċi raġuni li l-Kummissjoni ma kinitx uriet li Aquatis kienet taf (punti 111 u 119 tas-sentenza appellata) jew kellha neċessarjament tkun taf (punt 111 tas-sentenza appellata) li din kienet ipparteċipat f’akkordju panEwropew u li din kellha għarfien taż-żewġ elementi l-oħra li kienu jikkostitwixxu l-ksur uniku u kontinwu.
            
         
               86.
            
            
               Skont il-Kummissjoni, is-sentenza appellata hija vvizzjata bi tliet żbalji ta’ liġi.
            
         
               87.
            
            
               L-ewwel wieħed jinsab fil-fatt li l-Qorti Ġenerali applikat kriterju ġuridiku żbaljat. Fil-fatt, kuntrarjament għal dak li kkonstatat il-Qorti Ġenerali, il-ġurisprudenza ma tillimitax ruħha għal għarfien effettiv, jew għas-suppożizzjoni li impriża “trid neċessarjament tkun taf” li hija pparteċipat fi ksur globali, iżda għall-prova li l-impriża setgħet raġonevolment tantiċipa tali parteċipazzjoni u li hija kienet lesta li taċċetta r-riskji tagħha.
            
         
               88.
            
            
               It-tieni żball jirriżulta mill-fatt li l-Qorti Ġenerali annullat id-deċiżjoni kkontestata għaliex Aquatis kellha livell differenti ta’ għarfien tal-akkordju meta mqabbla mal-parteċipanti l-oħra fil-laqgħat tal-FNAS fi Franza. Għalhekk, skont il-Kummissjoni, hija ġurisprudenza kostanti li l-grad varjabbli ta’ għarfien ta’ parteċipant f’akkordju ma’ għandux jagħti lok għall-annullament totali tal-ksur uniku u kontinwu, iżda jista’, l-iktar l-iktar, jagħti lok għall-annullament parzjali tal-konstatazzjoni tal-ksur, u probabbilment għal tnaqqis tal-multa.
            
         
               89.
            
            
               It-tielet żball, marbut ma’ dak preċedenti, huwa kkaratterizzat mill-fatt li l-Qorti Ġenerali eċċediet is-setgħat tagħha meta annullat totalment id-deċiżjoni fir-rigward ta’ Aalberts u ż-żewġ sussidjarji tagħha, filwaqt li skont il-ġurisprudenza, l-iktar soluzzjoni opportuna imissha kienet l-annullament parzjali.
            
         
               90.
            
            
               B’risposta għad-domanda magħmula sussegwentement għall-għoti tas-sentenza Il-Kummissjoni vs Verhuizingen Coppens, iċċitata iktar ’il fuq, il-Kummissjoni tikkunsidra, essenzjalment, li l-evalwazzjonijiet tal-Qorti tal-Ġustizzja f’din is-sentenza jsaħħu l-argumenti tagħha, għandhom iwasslu biex jintlaqa’ t-tieni aggravju tal-appell tagħha u jagħtu lok għall-annullament parzjali tas-sentenza appellata f’dak li jirrigwarda lil Aquatis u u lil Aalberts.
            
         
               91.
            
            
               Aalberts u s-sussidjarji tagħha jsostnu li dan l-aggravju tal-appell prinċipali għandu jitwarrab bħala parzjalment inammissibbli, peress li l-Kummissjoni titlob lill-Qorti tal-Ġustizzja biex teżamina mill-ġdid il-fatti kkonstatati fl-ewwel istanza.
            
         
               92.
            
            
               Inkwantu l-bqija, dawn jikkunsidraw li dan it-tieni aggravju huwa bbażat fuq interpretazzjoni żbaljata tas-sentenza appellata u fuq applikazzjoni ħażina tal-kunċett ta’ ksur uniku, kumpless u kontinwu.
            
         
               93.
            
            
               L-ewwel nett, Aalberts u s-sussidjarji tagħha jsostnu li l-Kummissjoni tistrieħ fuq qari żbaljat tas-sentenza appellata, peress li interpretat il-kliem tal-punt 119 tagħha b’mod iżolat. Fil-fatt, il-Qorti Ġenerali ma llimitatx ruħha li tinvestiga jekk Aquatis kellhiex effettivament konoxxenza tal-elementi kostituttivi l-oħra tal-ksur uniku, kumpless u kontinwu allegat, iżda investigat ukoll jekk Aquatis kellux ikollha neċessarjament konoxxenza ta’ dawn l-elementi. Dan jirriżulta b’mod ċar mill-punt 117 tas-sentenza kkontestata.
            
         
               94.
            
            
               It-tieni nett, dawn jirrilevaw li l-Kummissjoni injorat il-fatt li d-deċiżjoni kkontestata limitat ruħha li tindika li l-laqgħat tal-FNAS kienu jiffurmaw parti minn grupp ikbar ta’ akkordji li kienu jikkostitwixxu globalment ksur uniku, kumpless u kontinwu. Il-Kummissjoni ma’ imponietx multa fuq Aquatis u fuq Aalberts abbażi tal-fatt li l-laqgħat tal-FNAS kienu jikkostitwixxu, minnhom innifishom, ksur fis-sens tal-Artikolu 81 KE. Għalhekk, il-Qorti Ġenerali kienet korretta meta, filwaqt li kkunsidrat li Aquatis ma kinitx ipparteċipat fil-ksur ikkritikat fid-deċiżjoni kkontestata, annullat totalment il-multa li kienet ġiet imposta fuq din il-kumpannija u fuq Aalberts. Għalhekk, peress li l-argument il-ġdid imqajjem mill-Kummissjoni, li jipprovdi li l-Qorti Ġenerali imissha kkonstatat il-parteċipazzjoni ta’ Aquatis fi ksur distint, ma kienx is-suġġett tal-proċeduri amministrattivi, dan huwa infondat.
            
         
               95.
            
            
               B’risposta għad-domanda mressqa dwar il-konsegwenzi tas-sentenza Il-Kummissjoni vs Verhuizingen Coppens, iċċitata iktar ’il fuq, fuq l-aggravju preżenti tal-appell prinċipali, Aalberts u s-sussidjarji tagħha jikkunsidraw, essenzjalment, li l-kundizzjonijiet indikati mill-Qorti tal-Ġustizzja f’din is-sentenza, li setgħu jippermettu lill-Qorti Ġenerali li minflok tannulla d-deċiżjoni kkontestata fit-totalità tagħha, sempliċiment tannullaha parzjalment, ma humiex sodisfatti. Madankollu, dawn jikkunsidraw li l-Qorti Ġenerali kellha raġun meta annullat id-deċiżjoni kkontestata kollha.
            
         b) Analiżi
      
               96.
            
            
               Ma hemmx l-inqas dubju li l-aggravju preżenti huwa ammissibbli sa fejn il-Kummissjoni tillimita ruħha li tirrileva żbalji ta’ liġi magħmula mill-Qorti Ġenerali.
            
         
               97.
            
            
               Inkwantu l-mertu, għandhom qabel xejn jiġu mfakkra fil-qosor ċerti punti tas-sentenza appellata.
            
         
               98.
            
            
               Fil-punt 89 tal-imsemmija sentenza, il-Qorti Ġenerali tirreferi ġustament għall-ġurisprudenza tal-Qorti tal-Ġustizzja li tipprovdi li, sabiex tiġi stabbilita l-parteċipazzjoni ta’ impriża fi ksur uniku, kumpless u kontinwu, il-Kummissjoni trid tipprova li l-imsemmija impriża kellha l-ħsieb li tikkontribwixxi, permezz tal-aġir tagħha stess, għall-għanijiet komuni mfittxija mill-parteċipanti kollha u li din kienet taf bl-aġir materjali ppjanat jew implementat minn impriżi oħra sabiex jintlaħqu l-istess għanijiet, jew li hija setgħet, b’mod raġonevoli, tipprevedih u li hija kienet lesta taċċetta r-riskju tiegħu (
                     34
                  ).
            
         
               99.
            
            
               Fil-punt segwenti tas-sentenza appellata, il-Qorti Ġenerali tenfasizza wkoll, b’mod konformi mal-ġurisprudenza tal-Qorti tal-Ġustizzja, li l-fatt li impriża ma pparteċipatx fl-elementi kostituttivi kollha ta’ akkordju ma huwiex rilevanti sabiex tiġi stabbilita l-eżistenza ta’ ksur fir-rigward tagħha, peress li dan l-element għandu jittieħed inkunsiderazzjoni biss waqt l-evalwazzjoni tal-gravità tal-ksur u, jekk ikun il-każ, waqt id-determinazzjoni tal-ammont tal-multa (
                     35
                  ).
            
         
               100.
            
            
               Wara li stabbilixxiet, fil-punt 109 tas-sentenza appellata, li l-elementi kostituttivi tal-ksur uniku, kumpless u kontinwu wara Marzu 2001 kienu jikkonsistu f’kuntatti bilaterali, f’kuntatti magħmula matul fiera kummerċjali u f’kuntatti magħmula fil-kuntest tal-laqgħat tal-FNAS sabiex jiġu kkoordinati l-prezzijiet u, fil-punt 110 tal-imsemmija sentenza, li Aquatis kienet ipparteċipat biss f’dawn l-aħħar laqgħat u mhux fl-aspetti l-oħra tal-ksur, il-Qorti Ġenerali kkonstatat, fil-punt 111 tal-istess sentenza, li kien hemm għalhekk lok li jiġi vverifikat jekk, meta pparteċipat għall-imsemmija laqgħat “Aquitas kinitx taf, jew kellhiex neċessarjament tkun taf, li hija kienet fost il-parteċipanti tal-akkordju panEwropew. Fil-fatt, il-parteċipazzjoni ta’ Aquatis fil-ftehim dwar is-suq Franċiż tista’ tiġi kkunsidrata bħala li tikkostitwixxi l-espressjoni tal-adeżjoni tagħha mal-ksur ikkonstatat biss jekk jiġi stabbilit li hija kienet taf dwar l-eżistenza taż-żewġ elementi kostituttivi l-oħrajn tal-ksur” (
                     36
                  ).
            
         
               101.
            
            
               Fil-punt 114 tas-sentenza appellata, il-Qorti Ġenerali tirrileva li l-ebda element ma kien jindika li Aquatis “kienet taf” dwar it-tkomplija tal-imsemmi ksur minn IBP, Comap SA u FRA.BO, filwaqt li, fil-punt 119, din ikkonkludiet li ma kienx ġie stabbilit li Aquatis “kienet taf” bil-fatt li, bl-aġir tagħha, hija kienet aderixxiet għal akkordju magħmul minn diversi aspetti li kellhom għan komuni, u lanqas għall-akkordju li fih din kienet diġà pparteċipat qabel Marzu 2001 u li kien tkompla.
            
         
               102.
            
            
               Mal-ewwel daqqa t’għajn, dan il-qari tas-sentenza appellata, li barra minn hekk isir mill-Kummissjoni, jista’ jwassal għall-aċċettazzjoni tal-argument ta’ din tal-aħħar, li jipprovdi li l-Qorti Ġenerali ma vverifikatx jekk Aquatis “setgħet[x] raġonevolment tipprevedi” l-aġir antikompetittiv tal-impriżi l-oħra li pparteċipaw fi pjan globali li jkopri l-elementi kostituttivi kollha tal-ksur ikkonstatat.
            
         
               103.
            
            
               Madankollu, għandu jiġi kkonstatat li, kemm fil-punt 112 kif ukoll fil-punt 117 tas-sentenza appellata, il-Qorti Ġenerali tabilħaqq ipproċediet għall-verifika ta’ dan il-kriterju fil-konfront ta’ Aquatis meta eskludiet li din il-kumpannija setgħet “raġonevolment tipprevedi” li l-laqgħat tal-FNAS, li kienu jirrigwardaw esklużivament is-suq Franċiż, kienu jaqgħu fil-kuntest ta’ ksur iktar estiż li kien jifforma parti minn pjan globali, jiġifieri użati mill-parteċipanti l-oħra bħala qafas ta’ diskussjoni sabiex jikkoordinaw il-prezzijiet tal-attrezzaturi fuq swieq nazzjonali oħra.
            
         
               104.
            
            
               Għalhekk jiena nissuġġerixxi li jiġi miċħud l-ewwel ilment ippreżentat mill-Kummissjoni insostenn tat-tieni aggravju tal-appell tagħha (
                     37
                  ).
            
         
               105.
            
            
               Fir-rigward tat-tieni u tat-tielet aggravji li, fil-fehma tiegħi, għandhom jiġu eżaminati flimkien, il-Kummissjoni tikkontesta l-annullament totali tad-deċiżjoni kkontestata sa fejn din tirrigwarda lil Aquatis (u lill-kumpannija parent Aalberts), filwaqt li, fl-istess ħin, il-Qorti Ġenerali kkonstatat, fil-punt 110 tas-sentenza appellata, li Aquatis kienet ipparteċipat f’wieħed mit-tliet aspetti tal-ksur uniku, kumpless u kontinwu, li l-għan tiegħu kien jikkoinċidi maż-żewġ aspetti l-oħra, jiġifieri l-koordinament tal-prezzijiet.
            
         
               106.
            
            
               Hekk kif il-Qorti tal-Ġustizzja diġà kellha l-opportunità li tippreċiża, meħud waħdu, il-fatt li l-Qorti Ġenerali tikkunsidra li aggravju mressaq insostenn ta’ rikors għal annullament huwa fondat ma jippermettilhiex li tannulla awtomatikament l-att ikkontestat fit-totalità tiegħu, peress li l-aggravju inkwistjoni, li huwa intiż biss għal aspett speċifiku tal-att ikkontestat, jista’ jagħti lok biss għal annullament parzjali (
                     38
                  ).
            
         
               107.
            
            
               L-annullament parzjali ta’ att legali tal-Unjoni huwa possibbli biss sakemm l-elementi li dwarhom jintalab l-annullament ikunu jistgħu jinfirdu mill-bqija tal-att. Din l-eżiġenza ma tkunx sodisfatta meta l-annullament parzjali ta’ att ikollu l-effett li jibdel is-sustanza tiegħu, liema kwistjoni għandha tiġi evalwata abbażi ta’ kriterju oġġettiv (
                     39
                  ).
            
         
               108.
            
            
               Sabiex jiġi mistħarreġ jekk il-Qorti Ġenerali kinitx legalment korretta meta annullat id-deċiżjoni kkontestata kollha sa fejn din kienet tirrigwarda lil Aquatis, inkluża l-multa li kienet ġiet imposta fuqha in solidum ma’ Aalberts, għandu jiġi vverifikat jekk l-annullament parzjali ta’ din id-deċiżjoni kienx ibiddel is-sustanza tagħha (
                     40
                  ).
            
         
               109.
            
            
               B’mod ġenerali, hekk kif jirriżulta mis-sentenza Il-Kummissjoni vs Verhuizingen Coppens, iċċitata iktar ’il fuq, jekk impriża tkun involuta direttament f’xi wieħed jew iktar minn aġir antikompetittiv li jikkostitwixxi ksur uniku u kontinwu – iżda ma jiġix stabbilit li, permezz tal-aġir tagħha stess, din kienet biħsiebha tikkontribwixxi għall-għanijiet komuni kollha mfittxija mill-parteċipanti l-oħra fl-akkordju u li din kienet taf bl-aġiri illegali kollha l-oħra previsti jew implementati minn dawn il-parteċipanti fit-tfittxija tal-istess għanijiet jew li setgħet raġonevolment tipprevedihom u kienet lesta taċċetta r-riskju li joħolqu – il-Kummissjoni tista’ biss tattribwilha r-responsabbiltà għall-aġir li din kienet ipparteċipat fih direttament u għall-aġir previst jew implementat mill-parteċipanti l-oħra fit-tfittxija tal-istess għanijiet bħal dawk imfittxija minnha u li fir-rigward tiegħu jiġi pprovat li din kienet taf bih jew li setgħet raġonevolment tantiċipah u kienet lesta li taċċetta r-riskju tiegħu (
                     41
                  ).
            
         
               110.
            
            
               Madankollu, din l-evalwazzjoni ma għandhiex twassal biex din l-impriża tiġi eżonerata mir-responsabbiltà tagħha għall-aġir li, bla ebda dubju, tkun involuta fih, jew li din tkun tista’ effettivament tinżamm responsabbli għalih, skont il-ġurisprudenza mfakkra fil-punt 99 tal-konklużjonijiet preżenti.
            
         
               111.
            
            
               Għalhekk, il-Qorti tal-Ġustizzja tippermetti li tinqasam deċiżjoni tal-Kummissjoni li tikkwalifika akkordju globali bħala ksur uniku u kontinwu biss jekk jiġu sodisfatti żewġ kundizzjonijiet kumulattivi. Minn naħa, huwa meħtieġ li l-impriża, matul il-proċeduri amministrattivi, tkun tpoġġiet f’pożizzjoni li tifhem li din inżammet responsabbli wkoll għal kull wieħed mill-aġir li jikkostitwixxi l-ksur, u għalhekk li tiddefendi ruħha fuq dan il-punt. Min-naħa l-oħra, huwa meħtieġ li d-deċiżjoni tal-Kummissjoni stess tkun ċara biżżejjed f’dan ir-rigward (
                     42
                  ).
            
         
               112.
            
            
               Minn dan isegwi li jekk dawn il-kundizzjonijiet jiġu sodisfatti u jekk il-Kummissjoni ma tkunx uriet b’mod suffiċjenti skont il-liġi l-parteċipazzjoni tal-impriża fil-ksur uniku u kontinwu fit-totalità tiegħu, id-deċiżjoni tal-Kummissjoni għandha titqies bħala infondata f’dan is-sens biss (
                     43
                  ).
            
         
               113.
            
            
               F’dawn iċ-ċirkustanzi, il-qorti tal-Unjoni għandha tillimita ruħha li tippronunzja l-annullament parzjali tad-deċiżjoni tal-Kummissjoni. Fil-fatt, mill-għan stess ta’ tali deċiżjoni, li huwa li jiġi kkonstatat aġir wieħed jew iktar li jikkostitwixxi ksur tal-Artikolu 81 KE, tali annullament parzjali ma jistax jibdel il-mertu ta’ tali deċiżjoni (
                     44
                  ).
            
         
               114.
            
            
               Min-naħa l-oħra, meta ma tkunx sodisfatta tal-inqas xi waħda miż-żewġ kundizzjonijiet identifikati mill-Qorti tal-Ġustizzja u mfakkra fil-punt 111 tal-konklużjonijiet preżenti, il-qorti tal-Unjoni, meta din tikkunsidra li d-deċiżjoni tal-Kummissjoni hija vvizzjata b’illegalità, tista’ tannullaha biss fit-totalità tagħha.
            
         
               115.
            
            
               Fil-każ preżenti, hekk kif tallega l-Kummissjoni, ebda motiv tas-sentenza appellata ma jindika li, qabel ma annullat id-deċiżjoni kkontestata fit-totalità tagħha, il-Qorti Ġenerali kienet eżaminat il-kwistjoni dwar jekk kienx possibbli l-annullament parzjali ta’ din id-deċiżjoni.
            
         
               116.
            
            
               Għalhekk, il-Qorti Ġenerali jmissha vverifikat jekk, matul il-proċeduri amministrattivi, b’mod partikolari fil-kuntest tal-komunikazzjoni tal-ilmenti indirizzati mill-Kummissjoni lil Aalberts u lis-sussidjarji tagħha, dawn tal-aħħar kinux f’pożizzjoni li jifhmu li l-laqgħat tal-FNAS setgħu jitqiesu, minnhom innifishom, bħala ksur tal-Artikolu 81(1) KE u jekk id-deċiżjoni kkontestata stess kinitx ċara biżżejjed f’dan ir-rigward.
            
         
               117.
            
            
               Fir-risposti rispettivi tagħhom għad-domanda magħmula sussegwentement għall-għoti tas-sentenza Il-Kummissjoni vs Verhuizingen Coppens, iċċitata iktar ’il fuq, Aalberts u s-sussidjarji tagħha jsostnu li, fil-każ preżenti, l-ebda waħda miż-żewġ kundizzjonijiet indikati mill-Qorti tal-Ġustizzja ma hija sodisfatta, filwaqt li l-Kummissjoni ssostni l-kuntrarju, billi tirreferi għal numru ta’ punti kemm tad-dikjarazzjoni tal-oġġezzjonijiet kif ukoll tar-risposta ta’ Aalberts u tas-sussidjarji tagħha għal din tal-aħħar, kif ukoll għal diversi punti tad-deċiżjoni kkontestata, li għandhom tendenza li juru li l-dawn il-kundizzjonijiet huma sodisfatti.
            
         
               118.
            
            
               Personalment, jidhirli li d-deċiżjoni kkontestata hija ’l bogħod milli tkun eżentata minn ambigwitajiet dwar il-kwalifikazzjoni tal-parteċipazzjoni ta’ Aquatis (u ta’ Aalberts) fil-laqgħat tal-FNAS bħala ksur awtonomu tal-Artikolu 81(1) KE b’tali mod li jista’ jiġi kkunsidrat li waħda miż-żewġ kundizzjonijiet rikjesti għall-annullament parzjali tal-imsemmija deċiżjoni ma hijiex sodisfatta.
            
         
               119.
            
            
               Madankollu, ma jidhirlix li l-Qorti tal-Ġustizzja tinsab f’pożizzjoni li tipproċedi għal sostituzzjoni tal-motivi tas-sentenza appellata, peress li preċedentement għal dan l-eżerċizzju, sabiex tivverifika l-fondatezza tad-dispożittiv tas-sentenza appellata, din trid tagħmel neċessarjament evalwazzjoni tal-elementi fattwali trattati mill-partijiet fl-appell, li ma ġewx meħuda inkunsiderazzjoni, b’xi mod jew ieħor, fl-imsemmija sentenza (
                     45
                  ).
            
         
               120.
            
            
               Għalhekk, fl-ipoteżi li l-Qorti tal-Ġustizzja ma tkunx taqbel mal-proposta tiegħi li tilqa’ l-ewwel aggravju tal-appell prinċipali, jiena nikkunsidra li hemm lok li tilqa’ t-tieni aggravju ta’ dan tal-aħħar u tannulla l-punti 1 u 2 tad-dispożittiv tas-sentenza appellata sa fejn dan jirrigwarda l-parteċipazzjoni ta’ Aquatis fil-ksur u l-multa li tammonta għal EUR 55.15 miljun imposta fuqha, in solidum ma Aalberts.
            
         
         III – Fuq ir-rinviju tal-kawża quddiem il-Qorti Ġenerali
      
      
               121.
            
            
               Skont l-ewwel paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea, jekk l-appell ikun fondat, il-Qorti tal-Ġustizzja għandha tannulla d-deċiżjoni tal-Qorti Ġenerali. Tista’ allura mbagħad tiddeċiedi definittivament hija stess il-kawża, meta din tkun fi stat li tiġi deċiża, jew tirrinvija l-kawża quddiem il-Qorti Ġenerali biex din tiddeċidiha.
            
         
               122.
            
            
               Peress li l-Qorti Ġenerali ma ddeċidietx la fuq tlieta mill-ħames aggravji mressqa minn Aalberts u mis-sussidjarji tagħha fl-ewwel istanza, inkluż dak marbut mal-imputabbiltà għall-aġir ta’ dawn tal-aħħar fil-konfront tal-kumpannija parent tagħhom Aalberts, u lanqas, barra minn hekk, fuq il-kwistjoni dwar jekk, fir-rigward ta’ Aquatis, kienx possibbli l-annullament parzjali tad-deċiżjoni kkontestata fid-dawl ta’ elementi fattwali li ma ġewx meħuda inkunsiderazzjoni mill-qorti tal-ewwel istanza, ma naħsibx li l-kawża tinsab fi stat li tiġi deċiża mill-Qorti tal-Ġustizzja.
            
         
               123.
            
            
               Għalhekk nissuġġerixxi li l-kawża tiġi rrinvijata quddiem il-Qorti Ġenerali u li l-ispejjeż marbuta mal-proċeduri preżenti jiġu rriżervati.
            
         
         IV – Konklużjoni
      
      
               124.
            
            
               Fid-dawl tal-kunsiderazzjonijiet preċedenti, nipproponi li l-Qorti tal-Ġustizzja tiddikjara u tiddeċiedi li:
               
                        1)
                     
                     
                        Is-sentenza tal-Qorti Ġenerali tal-Unjoni Ewropea tal-24 ta’ Marzu 2011 Aalberts Industries et vs Il-Kummissjoni (T-385/06) għandha tiġi annullata.
                     
                  
                        2)
                     
                     
                        Din il-kawża għandha tintbagħat lura quddiem il-Qorti Ġenerali tal-Unjoni Ewropea.
                     
                  
                        3)
                     
                     
                        L-ispejjeż huma rriżervati.
                     
                  
         (
            1
         )	Lingwa oriġinali: il-Franċiż.
      (
            2
         )	T-385/06, Ġabra p. II-1223.
      (
            3
         )	ĠU 2007, L 283, p. 63.
      (
            4
         )	Din il-parti tad-deċiżjoni kkontestata, li kienet tirrigwarda wkoll il-kumpannija parent preċedenti (IMI plc) ta’ Aquatis (preċedentement Raccord Orléanais SA) u ta’ Simplex (preċedentement R. Woeste & Co. Yorkshire GmbH), ma hijiex is-suġġett tal-proċeduri preżenti. Din tat lok għas-sentenza tal-Qorti Ġenerali tal-24 ta’ Marzu 2011, IMI et vs Il-Kummissjoni (T-378/06), li ċaħdet ir-rikors ippreżentat mill-kumpanniji kkonċernati. Din is-sentenza ma ġietx appellata.
      (
            5
         )	Sentenza appellata (punti 28 u 121).
      (
            6
         )	Sentenza appellata (punt 68).
      (
            7
         )	Ibidem (punti 85, 110 u 119).
      (
            8
         )	Ibidem (punt 122).
      (
            9
         )	C-441/11 P.
      (
            10
         )	Ara, b’mod partikolari, fir-rigward tat-tqegħid indiskussjoni tal-koerenza ta’ dan ir-raġunar, is-sentenza tat-22 ta’ Novembru 2012, E.ON Energie vs Il-Kummissjoni (C-89/11 P, punt 84 u l-ġurisprudenza ċċitata).
      (
            11
         )	Ara, f’dan is-sens, is-sentenza tat-3 ta’ Mejju 2012, Legris Industries vs Il-Kummissjoni (C-289/11 P, punt 45 u l-ġurisprudenza ċċitata).
      (
            12
         )	Idem
      
      (
            13
         )	Ara, f’dan is-sens, is-sentenza tal-10 ta’ Settembru 2009, Akzo Nobel et vs Il-Kummissjoni (C-97/08 P, Ġabra p. I-8237 punt 56 u l-ġurisprudenza ċċitata).
      (
            14
         )	Ara, b’mod partikolari, is-sentenzi tal-15 ta’ Ġunju 1994, Il-Kummissjoni vs BASF et (C-137/92 P, Ġabra p. I-2555, punt 48) kif ukoll tal-21 ta’ Diċembru 2011, Franza vs People’s Mojahedin Organization of Iran (C-27/09 P, Ġabra p. I-13427, punt 74).
      (
            15
         )	Punt 61 tas-sentenza appellata (korsiv miżjud minni).
      (
            16
         )	Punt 67 tas-sentenza appellata.
      (
            17
         )	Punt 110 tas-sentenza appellata.
      (
            18
         )	Punt 112 tas-sentenza appellata.
      (
            19
         )	Punti 113, 114, 116 u 118 tas-sentenza appellata.
      (
            20
         )	Ara, b’mod partikolari, is-sentenza tas-7 ta’ Jannar 2004, Aalborg Portland et vs Il-Kummissjoni (C-204/00 P, C-205/00 P, C-211/00 P, C-213/00 P, C-217/00 P u C-219/00 P, Ġabra p. I-123, punt 81).
      (
            21
         )	Skont il-ġurisprudenza, il-Kummissjoni trid, fil-fatt, b’mod partikolari, tistabbilixxi l-elementi kollha li jippermettu li tiġi konkluża l-parteċipazzjoni ta’ impriża fi ksur u r-responsabbiltà tagħha għad-diversi elementi li din il-parteċipazzjoni tinvolvi: ara, b’mod partikolari, is-sentenza tat-8 ta’ Lulju 1999, Il-Kummissjoni vs Anic Partecipazioni, C-49/92 P, Ġabra p. I-4125, punt 86).
      (
            22
         )	Ara, f’dan is-sens, is-sentenza tal-14 ta’ Lulju 1972, Imperial Chemical Industries vs Il-Kummissjoni (48/69, Ġabra p. 619, punt 140).
      (
            23
         )	Skont il-ġurisprudenza, il-motivazzjoni ta’ sentenza tal-Qorti Ġenerali tista’ tkun impliċita, sakemm din tippermetti lill-partijiet interessati li jifmuha u lill-Qorti tal-Ġustizzja li jkollha biżżejjed elementi biex teżerċita l-istħarriġ tagħha fil-kuntest ta’ appell (ara, f’dan is-sens, b’mod partikolari, is-sentenza tal-21 ta’ Diċembru 2011, A2A vs Il-Kummissjoni (C-320/09 P, punt 97).
      (
            24
         )	Madankollu, hekk kif diġà ġie rrilevat, it-tieni u t-tielet aggravji tal-appell sejrin ikunu s-suġġett ta’ eżami qasir, iktar ’il quddiem, taħt is-subtitolu C ta’ dawn il-konklużjonijiet.
      (
            25
         )	Skont il-ġurisprudenza, l-eżistenza ta’ interess ġuridiku ta’ appellant tippreżumi li l-appell inċidentali jista’, bir-riżultat tiegħu, jagħti benefiċċju lill-parti li tkun ippreżentatu: ara, b’mod partikolari, is-sentenza tas-6 ta’ Ottubru 2009, GlaxoSmithKline Services et vs Il-Kummissjoni et (C-501/06 P, C-513/06 P, C-515/06 P u C-519/06 P, Ġabra p. I-9291, punt 33).
      (
            26
         )	Ara, b’mod partikolari, is-sentenzi tal-10 ta’ Lulju 2008, Bertelsmann u Sony Corporation of America vs Impala (C-413/06 P, Ġabra p. I-4951, punt 186) kif ukoll tal-15 ta’ Novembru 2012, Al-Aqsa vs Il-Kunsill u Il-Pajjiżi l-Baxxi vs Al-Aqsa (C-539/10 P u C-550/10 P, punt 94).
      (
            27
         )	Ara, f’dan ir-rigward, is-sentenza tas-26 ta’ Frar 2002, Il-Kummissjoni vs Boehringer (C-32/00 P, Ġabra p. I-1917, punti 64 u 65). Il-possibbiltà ta’ Aalberts u tas-sussidjarji tagħha li jippreżentaw talba għas-sostituzzjoni tal-aggravji, minflok appell inċidentali tidher li hija eskluża għaliex din it-talba teċċedi l-limiti tas-suġġett tal-appell prinċipali: ara f’dan is-sens, il-punti 24 u 25 tal-konklużjonijiet tal-Avukat Ġenerali Kokott, ippreżentati fit-13 ta’ Diċembru 2012 fil-kawża Ziegler vs Il-Kummissjoni (C-439/11 P), pendendi quddiem il-Qorti tal-Ġustizzja, b’riferiment għas-sentenza tal-21 ta’ Diċembru 2011, Iride vs Il-Kummissjoni (C-329/09 P, punt 48).
      (
            28
         )	Ara s-sentenza tal-21 ta’ Settembru 2006, Nederlandse Federatieve Vereniging voor de Groothandel op Elektrotechnisch Gebied vs Il-Kummissjoni (C-105/04 P, Ġabra p. I-8725, punt 153).
      (
            29
         )	Sentenzi ċċitati iktar ’il fuq, Il-Kummissjoni vs Anic Partecipazioni (punt 81); Aalborg Portland et vs Il-Kummissjoni (punt 258), kif ukoll Il-Kummissjoni vs Verhuizingen Coppens (punt 41).
      (
            30
         )	Ara, f’dan is-sens, is-sentenza Aalborg Portland et vs Il-Kummissjoni, iċċitata iktar ’il fuq (punti 258 u 260).
      (
            31
         )	Ibidem (punti 259 u 260). Fil-każ preżenti jeżisti spazju ta’ erbatax-il xhar.
      (
            32
         )	Sentenza Nederlandse Federatieve Vereniging voor de Groothandel op Elektrotechnisch Gebied vs Il-Kummissjoni, iċċitata iktar ’il fuq (punt 163).
      (
            33
         )	Ara, f’dan ir-rigward, b’mod partikolari, is-sentenzi tal-Qorti Ġenerali tal-15 ta’ Marzu 2000, Cimenteries CBR et vs Il-Kummissjoni (T-25/95, T-26/95, T-30/95 sa T-32/95, T-34/95 sa T-39/95, T-42/95 sa T-46/95, T-48/95, T-50/95 sa T-65/95, T-68/95 sa T-71/95, T-87/95, T-88/95, T-103/95 u T-104/95, Ġabra p. II-491, punt 4127) kif ukoll tat-8 ta’ Lulju 2008, Lafarge vs Il-Kummissjoni (T-54/03, punt 482).
      (
            34
         )	Sentenzi ċċitati iktar ’il fuq, Il-Kummissjoni vs Anic Partecipazioni (punti 83, 87 u 203) kif ukoll Aalborg Portland et vs Il-Kummissjoni (punt 83). Ara wkoll is-sentenza Il-Kummissjoni vs Verhuizingen Coppens, iċċitata iktar ’il fuq (punti 42 u 44).
      (
            35
         )	Sentenzi ċċitati iktar ’il fuq Il-Kummissjoni vs Anic Partecipazioni (punt 90) kif ukoll Aalborg Portland et vs Il-Kummissjoni (punt 86). Ara wkoll is-sentenza Il-Kummissjoni vs Verhuizingen Coppens, iċċitata iktar ’il fuq (punt 45).
      (
            36
         )	Korsiv miżjud minni.
      (
            37
         )	Bil-kundizzjoni, ovvjament, li l-Qorti tal-Ġustizzja tiċħad l-ewwel aggravju tal-appell prinċipali. Fil-fatt, kuntrarjament għal dak li teżiġi l-ġurisprudenza tal-Qorti tal-Ġustizzja, l-eżami tal-Qorti Ġenerali kkritikat fit-tieni aggravju tal-appell tal-Kummissjoni, ma sarx fil-konfront tal-impriża, fis-sens tal-Artikolu 81 KE, magħmula minn Aalberts u ż-żewġ sussidjarji tagħha, iżda sar biss fil-konfront ta’ Aquatis.
      (
            38
         )	Ara s-sentenzi tal-11 ta’ Diċembru 2008, Il-Kummissjoni vs Département du Loiret (C-295/07 P, Ġabra p. I-9363, punt 104) u Il-Kummissjoni vs Verhuizingen Coppens, iċċitata iktar ’il fuq (punt 37).
      (
            39
         )	Ara, is-sentenzi ċċitati iktar ’il fuq Il-Kummissjoni vs Département du Loiret (punti 105 u 106) kif ukoll Il-Kummissjoni vs Verhuizingen Coppens (punt 38).
      (
            40
         )	Ara, b’analoġija, Il-Kummissjoni vs Verhuizingen Coppens, iċċitata iktar ’il fuq (punt 39).
      (
            41
         )	Sentenza ċċitata iktar ’il fuq (punt 44).
      (
            42
         )	Ara, f’dan is-sens, is-sentenza Il-Kummissjoni vs Verhuizingen Coppens, iċċitata iktar ’il fuq (punt 46).
      (
            43
         )	Ibidem (punt 47).
      (
            44
         )	Ibidem (punti 50 u 51).
      (
            45
         )	Fil-fatt, fil-kuntest ta’ appell, il-Qorti tal-Ġustizzja tista’ tagħmel tajjeb għal żball ta’ liġi magħmul mill-Qorti Ġenerali biss meta l-istħarriġ li din hija mitluba tagħmel jirrigwarda esklużivament aggravji ta’ liġi biss, iżda mhux meta jkun meħtieġ, tal-inqas parzjalment, li ssir evalwazzjoni ta’ fatti li ma kinux ġew eżaminati mill-Qorti Ġenerali: ara, f’dan ir-rigward, il-punt 91 (u l-ġurisprudenza ċċitata) tal-konklużjonijiet tiegħi fil-kawża li tat lok għas-sentenza tas-26 ta’ Jannar 2010, Internationaler Hilfsfonds vs Il-Kummissjoni (C-362/08 P, Ġabra p. I-669).